A kórházakat „Gyurcsányék adósították el” – közölte a lassan tíz éve hatalmon lévő Fidesz szerdán az MTI-nek Komáromi Zoltán, a Demokratikus Koalíció (DK) politikusának nyilatkozatára.

A DK arra szólította fel a kormányt, hogy fizesse ki a kórházak 64 milliárd forintos adósságát. A Fidesz szerint viszont 2010-ben 120 milliárdos adóssága volt a kórházaknak, amely a Fidesz kormányzása óta havi eltéréssekkel mostanra a felére csökkent.

A kórházak működése nemcsak pénzügyileg stabilabb, hanem folyamatos a kórházak fejlesztése is. Jelenleg is zajlik Budapest történetének legnagyobb kórházfejlesztése, Dél-Budán Európa egyik legmodernebb kórházának megépítésére készülnek – közölte a párt, majd hozzátették, hogy ennek „építését Gyurcsányék meg akarják akadályozni”. Ezzel arra utaltak, hogy Újbuda DK-s polgármestere nem szeretné, ha a kerületben épülne fel az úgynevezett szuperkórház.